Mɛ̂ɛbò' wó lo' Aatana lɔ̀ɔ̀kɛɛ lià *Paki tà *Zelizalɛm láà, *Gɛlɛki-bò kemò ké nuu àng kpe gi.
Gɛlɛki-bò láà wó lo' *Galilee-mii Filipu' é nuu góà Besaida láà à pé, le wó wɩɩ' à nɛ̀ wo:
N dɔ́ma, kó à pé ke kó yáánpá Yesu bhà.
Le Filipu' lo' à pei Andele nɛ̀ le.
Andele ni Filipu wó lò- àlei kiá Yesu lià, le wó à léban' à bhà le.
Wó bo', le Yesu' à yoobɔ' àng gɔ̀n ye:
Nle *bhaamɛ̀ɛ̀ gbe n lò yaai nbhà mɛ̂ɛnɛ̀-sùà tà Aatana pé bha' bhɔ tò.
Kɛ́ n lóyè láà à lébhà ké ye miniwɛ́ɛ́ dàà sɛ́ɛ́ gi-yè nɛ̀.
Án à zɛ ka nɛ̀ sii lenglèng tà ma:
miniwɛ́ɛ́ ye' òo daa sɛ́ɛ́ gi láà, àle ké to kpòlòkpólóá kwɛi do fíole, le àa goo, ke è péé à tà, ke è sɛ̂ɛ le.
Kɛ́ à ye' è daa sɛ́ɛ́ gi, ke è goo, ke è pee à tà láà, àle sɛɛ, le à wɛ́ɛ́- to kpáaá le.
A-kɔ̀ɔ̀ do láà à gi, mɛ̂ɛ ye' àbhà tòsɛ́ɛ́là-wùn- to à gɔ̀n kpókpóá, à-mɛ̀ɛ̀ ké e lengà tòsɛ́ɛ́là gisieà.
Kɛ́ mɛ̂ɛ' àle pe tòsɛ́ɛ́là-wùn àa à gɔ̀n kpókpóá lúyáán tà zé láà, àle-mɛ̀ɛ̀ pe tòsɛ́ɛ́là- tóà à gɔ̀n leekpɔ̀ɔ̀tili-sànmáá, le è à kɛɛ sii' àa yɛn à gi le.
Mɛ̂ɛ' é à pé ke è daa n wɛì, ke è nbhà bháála kɛ̂ɛ láà, à-lèè ké à bhà ke à-mɛ̀ɛ̀- dɔ n wɛì.
Atoosiwo nle án lee' gi, à-lèè ké à bhà ke nbhà gielá-mɛ̀ɛ̀ lekini- tó bhi' wo le.
Sée mɛ̂ɛ' è nbhà bháála kɛɛà, n nɛ- àle-mɛ̀ɛ̀ bhɛɛ yaaà le.
Kó dɔɔ' wo é, gbini ké daayèa n tà líe.
Kɛ́ an àle peà lɔ tò é?
An à pe' woà ma:
n nɛ, bhè n la wún' yéè kɛɛ n gá é à gɔ̀n la è, tààn lɔ?
Sée ke án nù- àle-wùn gi, le bhaà kwɛi' bhɔ n bhà le.
Yesu' à pe' kwɛi, le é wɩɩ' zí ye:
N nɛ, bhè dɔ gbáágbààa ke ile i tɔ́- bhɔ le.
É bo' àle peá kwɛi, wʋʋ ke' gó' wo' Aatana pé lɔngwɛ́ɛ́ gi ye:
Má woo n pe tɔ́-le bhɔ zììa, le án tuàn à bhɔ ke woà zí le.
Bhaamɛ̀ɛ̀ tìngtíng' wó nuu bhi láà, wó wʋʋ láà à ma', le wó sɔɔ' wɩ́ɩ́à wo:
La' wɩ́ɩ́ii lɛ́ɛ.
Le mɛnggoò wo:
Ááo, kɛ́ Aatana-à kɩ́ɩ́la ke' liangzɛyèa à nɛ̀ le.
Yesu' wɩ̀ɩ̀ àle gi ye:
Wʋʋ' káá à ma láà, é wɩ̀ɩ̀ kale ka-wùn gi le.
Òo wɩ́ɩ́ nle n-wùn gi.
Atoosiwo lúyáán é, kulu yéè gó' wo à lé àbhà *zùzùgwɛ̀ lébìlì lúulé-yèa lɛ́ɛ.
Kɛ́ nle laá, wò bò' n léwaláá sáalé, ke wò n dun tɛ́nglà, án bhaamɛ̀ɛ̀ tó légbieláà, ke wò nu n pé.
Wó à zɛ' kɔɔ' gi láà, é àle-wùn to' liélé, le é nuu à peà kwɛi lɛ́ɛ.
Kɛ́ é àle pe' kwɛi, mɛ̂ɛ' wó nuu bhi láà, wo wɩɩ' à nɛ̀ wo:
Kó à ma ziàn *Aatana-à tɔ́ng-sɛ̀ikwɛ́ gi wo:
àbhà yaa-mɛ̀ɛ̀ *Klisi láà àa ga gbonggbongle.
Mɛɛ kɛɛ sée le i wɩɩ tò ye:
à-lèè ké à bhà ke wò *bhaamɛ̀ɛ̀ gbe dun tɛ́nglà le?
È tò' kwɛi, ke wáa bhaamɛ̀ɛ̀ gbe láà à gá àlei le?
Le Yesu' à yoobɔ' àng gɔ̀n ye:
Mɔ̀ng màà mɛ̂ɛ tà-mɛ̀ɛ̀' é ka kpe gi é, yàa tuàn mɔ́à koo.
Le àle' kwɛi, kà táásí mɔ̀ng' maayèa ka tà bha' bhà é à bhà, ke lɛi òo nù tala ka tà ka tíibhà.
Atoosiwo mɛ̂ɛ' è táási e yán tíibhà, yàa e ló-lèè dɔn.
À kɛ̀ɛ̀ kwɛiyè láà à gi, mɔ̀ng' tuàn maayèa ka tà bha' bhà é, kà wɩ́ɩ́ mɔ̀ng màà mɛ̂ɛ tà-mɛ̀ɛ̀ pe bhà bha é àle bhà, ke ká nù daa mɔ̀nglé le.
Yesu' bo' à peá kwɛi, le é lo' e bànàkpɔ́i àng gɔ̀n le.